นโยบายเกษตรผลิต พาณิชย์ตลาด สามารถเจาะตลาดส่งออกราชอาณาจักรซาอุดีอาระเบีย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบการมาเยือนประเทศไทยอย่างเป็นทางการของนายอับดุลเราะห์มาน บิน อับดุลมุห์สิน อัลฟัฎลี รัฐมนตรีว่าการกระทรวงสิ่งแวดล้อม น้ำ และการเกษตร แห่งราชอาณาจักรซาอุดีอาระเบีย ซึ่งได้หารือกับนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เมื่อวันที่ 30 กันยายนที่ผ่านมา เป็นการต่อยอดความร่วมมือระหว่างสองประเทศ รัฐมนตรีว่าการกระทรวงเกษตรและสหกรณ์ กล่าวถึงผลการหารือว่า ไทยและซาอุดีอาระเบียเห็นพ้องให้มีกลไกความร่วมมือด้านการเกษตรระหว่างกัน โดยฝ่ายซาอุดีอาระเบียเสนอให้มีการลงนามบันทึกความเข้าใจ (MOU) ที่ครอบคลุมหลายด้าน เช่น ด้านการประมง ด้านการค้าสินค้าเกษตร เพื่อเพิ่มโอกาสการค้าและการลงทุนด้านเกษตรและอาหาร ขณะเดียวกันนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้ขับเคลื่อนเรื่องการตลาดคู่ขนาน ด้วยการจัดทำบันทึกความเข้าใจ (MOU) ระหว่างสภาเอกชนของไทยกับสภาเอกชนของซาอุกีอาระเบีย พร้อมจัดตั้งสภาธุรกิจไทย-ซาอุดีอาระเบียขึ้น ตั้งเป้ามูลค่าการค้าร่วมกันไม่ต่ำกว่า 10,000 ล้านบาท ภายใน 1 ปี รวมทั้งทำสัญญาซื้อขายนำเข้าปุ๋ยจากซาอุดีอาระเบียทั้งหมด 425,000 ตัน ซึ่งจะสามารถช่วยแก้ปัญหาขาดแคลนปุ๋ยภายในประเทศได้และการพัฒนาความร่วมมือด้านวิชาการการผลิตสินค้าฮาลาลกับประเทศไทยอย่างไรก็ตาม นายกรัฐมนตรี เชื่อมั่นว่าจะมีสิ่งดีๆ เป็นประโยชน์แก่ประชาชนทั้งสองประเทศเกิดขึ้นอีกมาก อันเป็นผลจากความร่วมมือในทุกมิติและที่คาดว่าจะเห็นผลอย่างเป็นรูปธรรมคือโอกาสทางธุรกิจ ที่ปัจจุบันตัวเลขการค้าระหว่างสองประเทศมีแนวโน้มที่ดี เฉพาะ 7 เดือนแรกของปีนี้ สามารถส่งออกสินค้าได้เพิ่มขึ้นถึงร้อยละ 26 อีกทั้งการกระชับความสัมพันธ์ระหว่างกระทรวงของทั้งสองประเทศ จะส่งผลถึงการขยายโอกาสทางการค้าและการลงทุนด้านการเกษตรและอาหารในอนาคตต่อไป รวมถึงการขยายตลาดสู่ประเทศอื่น เพราะซาอุดีอาระเบียเป็นประตูไปสู่ประเทศแถบตะวันออกกลาง ซึ่งเป็นตลาดที่มีศักยภาพสูงและมีความต้องการสินค้าไทย